คาดปีหน้ากนง.ขึ้นดอกเบี้ยถึง3%
"สมภพ"คาดปีหน้า กนง.ขึ้นดอกเบี้ยถึง 3 % หลังเงินเฟ้อพื้นฐานจ่อทะลุ 2% เชื่อบาทแข็งแตะ 27 บาทต่อเหรียญสหรัฐ&nbsp;
13 ธ.ค. 2553

"สมภพ"คาดปีหน้า กนง.ขึ้นดอกเบี้ยถึง 3 % หลังเงินเฟ้อพื้นฐานจ่อทะลุ 2% เชื่อบาทแข็งแตะ 27 บาทต่อเหรียญสหรัฐ  
นายสมภพ มานะรังสรรค์ อธิการบดี สถาบันเทคโนโลยีปัญญาภิวัฒน์ กล่าวว่า ไทยมีอัตราเงินเฟ้อเฉลี่ยในปีนี้อยู่ที่ 3.4 % ซึ่งจะส่งผลให้อัตราเงินเฟ้อพื้นฐานในปีหน้าทะลุ 2 % จึงเชื่อว่าในปีหน้า คณะกรรมการนโยบายการเงิน (กนง.) จะมีการปรับขึ้นอัตราดอกเบี้ยนโยบายขึ้นอีก 2-3 ครั้งในช่วงครึ่งปีหลัง    มาอยู่ที่ระดับ 3 % เพื่อให้อัตราดอกเบี้ยยังอยู่ในระดับที่สูงกว่าเงินเฟ้อพื้นฐาน ส่วนการขยายตัวของผลิตภัณฑ์มวลรวมหรือจีดีพีของประเทศจะเติบโตในอัตราที่ต่ำกว่าในปีนี้
นายสมภพ กล่าวว่า การวางแผนทางเศรษฐกิจในปีหน้าของรัฐบาลจะต้องทำอย่างสมดุล เนื่องจากยังมีปัจจัยเสี่ยงจากการอัดฉีดเงินเข้าระบบรอบที่ 2 (QE2) ของสหรัฐ ที่ส่งผลให้อัตราแลกเปลี่ยนยังมีความผันผวนและมีเงินทุนไหลเข้ามายังตลาดเอเชียเพิ่มขึ้น โดยคาดว่าค่าเงินบาทในปีหน้าจะแข็งค่าขึ้นมาอยู่ที่ 27 บาทต่อเหรียญสหรัฐ
อย่างไรก็ตามเชื่อว่าธนาคารแห่งประเทศไทยจะมีมาตรการเข้ามาดูแล เช่น การปรับขึ้นอัตราดอกเบี้ยและการเพิ่มเงินทุนสำรองระหว่างประเทศที่ขณะนี้มีสูงถึง 60-70 % ของจีดีพี โดยคาดว่าในปีหน้าจะมีเงินทุนสำรองเพิ่มขึ้นเป็น 2 แสนล้านเหรียญสหรัฐ หรือเพิ่มขึ้นอีก 1-2 หมื่นล้านเหรียญสหรัฐ
ส่วนนโยบายการปรับขึ้นเงินเดือนราชการและรัฐวิสาหกิจและการปรับขึ้นค่าแรงขึ้นต่ำของรัฐบาลจะส่งผลให้กำลังซื้อภายในประเทศเพิ่มสูงขึ้น อย่างไรก็ตามอาจส่งผลให้ราคาสินค้ามีการปรับตัวสูงขึ้นตามเช่นกัน